
Lēmuma projekts

Par Limbažu novada pašvaldības domes saistošo noteikumu „Par Limbažu novada pašvaldības stipendiju piešķiršanas kārtību” nodošanu sabiedrības viedokļa noskaidrošanai
Ziņo Juris Graudiņš

Atbilstoši pašreizējai Latvijas demogrāfiskajai situācijai, kā arī ņemot vērā vairākus, lielākoties ekonomiska rakstura priekšnoteikumus, ir novērojama izglītotu un augstu kvalificētu darbinieku koncentrēšanās Eiropas Savienības un Latvijas ekonomiskajos centros, kā rezultātā Latvijas reģionos ir novērojams augsti kvalificētu profesionāļu deficīts. Arī Limbažu novada pašvaldības iestādēs jau tuvākajos gados būs izteikts augsti kvalificētu darbinieku trūkums gan izglītības, gan medicīnas, gan citās jomās.
Ņemot vērā minēto apstākli, savlaicīgi ir nepieciešams veikt darbības, radot interesi un priekšnoteikumus darbinieku piesaistei darbam Limbažu novadā. Viens no iespējamiem mehānismiem, pateicoties kuram ir iespējams motivēt speciālistus darbam Limbažu novadā, ir stipendiju piešķiršana topošajiem jaunajiem speciālistiem – augstskolu studentiem, kas savu turpmāko profesionālo darbību vismaz noteiktā laika periodā saistītu ar darbu Limbažu novada pašvaldībā vai tās iestādēs. 
Ievērojot minēto, sagatavoti saistošie noteikumi, kuru mērķis ir sekmēt kvalificētu speciālistu piesaisti Limbažu novadam intelektuālā potenciāla palielināšanai, tādējādi nodrošinot pašvaldību un tās iestādes ar augsti kvalificētiem speciālistiem.

1. Nodot Limbažu novada pašvaldības domes saistošos noteikumus “Par Limbažu novada pašvaldības stipendiju piešķiršanas kārtību” sabiedrības viedokļa noskaidrošanai (projekts pielikumā).
2. Uzdot Sabiedrisko attiecību nodaļai saistošo noteikumu projektu publicēt pašvaldības oficiālajā tīmekļvietnē sabiedrības viedokļa noskaidrošanai, nosakot termiņu viedokļa paušanai - divas nedēļas no saistošo noteikumu publicēšanas dienas pašvaldības oficiālajā tīmekļvietnē.
3. Uzdot Juridiskajai nodaļai, pēc viedokļu saņemšanas, tos apkopot un atspoguļot saistošo noteikumu projekta paskaidrojuma rakstā.
4. Uzdot Juridiskajai nodaļai, pēc sabiedrības viedokļa noskaidrošanas un apkopošanas, atkārtoti vērsties Izglītības, kultūras un sporta jautājumu komitejā, Sociālo un veselības jautājumu komitejā un Finanšu komitejā saistošo noteikumu apstiprināšanai. 
5. Pieņemt zināšanai Limbažu novada pašvaldības domes saistošo noteikumu “Par Limbažu novada pašvaldības stipendiju piešķiršanas kārtību” paskaidrojuma rakstu (pielikumā).
6. Atbildīgo par lēmuma izpildi noteikt Juridiskās nodaļas vadītāju.
7. Kontroli par lēmuma izpildi uzdot Limbažu novada pašvaldības izpilddirektoram.



Lēmumu nosūtīt: 
1. Sabiedrisko attiecību nodaļai,
2. Juridiskajai nodaļai

